**Radna verzija**

**INŽENJERSKA KOMORA CRNE GORE**

Broj: \_\_\_\_\_\_\_\_\_\_

Datum: \_\_\_/\_\_\_/2019. god.

Na osnovu članova 142 i 146 stav 1 tačka 1 i tačka 4 Zakona o planiranju prostora i izgradnji objekata ("Sl. list CG", br. 64/2017, 44/2018, 63/2018 i 11/2019), člana 12 Stav 1 tačka 1, člana 19 stav 1 tačka 25 i člana 28 stav 1 tačke 26 i 28 Statuta Inženjerske komore Crne Gore („Službeni list Crne Gore“, br. 022/18 od 11. aprila 2018.godine), uz predhodno pribavljenu saglasnost Ministarstva održivog razvoja i turizma, Upravni odbor Komore, na --------- Sjednici održanoj ----------. godine, donio je

**PRAVILNIK O STRUČNOM USAVRŠAVANJU ČLANOVA**

**INŽENJERSKE KOMORE CRNE GORE**

**Predmet stručnog usavršavanja**

Član 1

 Ovim Pravilnikom utvrđuje se postupak sprovođenja stručnog usavršavanja, donošenja Programa stručnog usavršavanja, način finansiranja obuka, kao i druga pitanja od značaja za sprovođenje stručnog usavršavanja, za članove Inženjerske komore Crne Gore (u daljem tekstu: Komora) i druge zainteresovane inženjere koji nastavljaju da upotpunjavaju i usavršavaju svoje znanje na način kontinuiranog praćenja razvoja inženjerskih struka i sticanja novih znanja i vještina.

Član 2

 Članovi Komore imaju pravo i obavezu da se stručno usavršavaju i obrazuju, radi održavanja i unapređenja kvaliteta svoga rada, smanjenja mogućnosti grešaka u izvršenju radnih obaveza, sticanja novih znanja, adekvatne primjene novih tehnologija, poznavanja pravne i tehničke regulative, omogućavanja konkurentnosti na domaćem, evropskom i svjetskom tržištu.

 Pohađanje programa stručnog usavršavanja članova Komore vrednuje se odgovarajućim brojem bodova.

Član 3

 Izrazi koji se u ovom Pravilniku koriste u rodnom značenju su neutralni i odnose se na muške i ženske osobe.

**Svrha stručnog usavršavanja**

Član 4

 Stručno usavršavanje inženjera je neformalno učenje kojim polaznik stručnog usavršavanja stiče nova stručna znanja, vještine i kompetencije odnosno unapređuje stečena stručna znanja, vještine i kompetencije potrebne za obavljanje poslova u djelatnostima izgradnje objekata. Svrha stručnog usavršavanja je podizanje odnosno održavanje nivoa stručnih znanja polaznika stručnog usavršavanja radi ispravnog i s propisima usklađenog projektovanja, revizije projektne dokumentacije, stručnog nadzora, rukovođenja građenjem, radi održivog poslovanja pri obavljanju tih poslova. Stručnim usavršavanjem se polaznicima usavršavanja osigurava obnova i unapređenje temeljnih i naprednih znanja koja su stekli prethodnim formalnim školovanjem.

**Oblici i sadržaj stručnog usavršavanja**

Član 5

 Osobe iz člana 1. ovoga Pravilnika mogu izabrati sadržaj i oblik stručnog usavršavanja u skladu sa ovim Pravilnikom.

 Oblici stručnog usavršavanja su:

* Aktivno ili pasivno učestvovanje na seminarima stručnog usavršavanja koje organizuje Komora,
* Aktivno ili pasivno učestvovanje na stručnim radionicama i okruglim stolovima koje organizuje Komora,
* Objava radova, knjiga, priručnika i naučnih članaka iz područja izgradnje objekata u Crnoj Gori i inostranstvu,
* Održavanje predavanja ili aktivno/pasivno učestvovanje na stručnim i/ili naučnim skupovima, u Crnoj Gori i inostranstvu,
* Pohađanje predavanja cjeloživotnog učenja koja organiziraju univerziteti i fakulteti kao i druge strukovne organizacije - koji imaju odobrenje za rad nadležnog Ministarstva,
* Pohađanje kurseva stručnog usavršavanja drugih organizatora ili održavanje predavanja na tim kursevima,
* Aktivno učestvovanje u radu stručnih komisija ministarstava,
* Aktivno učestvovanje u radu tehničkih odbora Instituta za standardizaciju Crne Gore,
* Aktivno učestvovanje u radu međunarodnih tijela vezanih za tehničko zakonodavstvo,
* Ostale aktivnosti kojima se dokazuje napredak i usavršavanje u struci.

Član 6

 Sadržaj stručnog usavršavanja Komora definiše u okviru Programa stručnog usavršavanja u skladu sa ovim Pravilnikom.

**Sprovođenje stručnog usavršavanja**

Član 7

 Komora ustanovljava, organizuje i sprovodi stručno usavršavanje u okviru javnog ovlašćenja propisanog Zakonom o planiranju prostora i izgradnji objekata ("Sl. list CG", br. 64/2017, 44/2018, 63/2018 i 11/2019).

Član 8

 Stručno usavršavanje sprovodi Radna grupa za stručno usavršavanje (u daljnjem tekstu: Radna grupa).

 Radna grupa iz stava 1. ovoga člana ima pet članova. Članove i predsjednika Radne grupe imenuje i razrješava Upravni odbor Komore.

 Radna grupa može za svoj rad po pojedinim temama i obavezama angažovatii druge članove Komore ili druge predstavnike koji nisu članovi Komore.

 Radna grupa sprovodi uspostavljanje i organizovanje stručnog usavršavanja i prati sprovođenje stručnog usavršavanja.

**Vođenje evidencije**

Član 9

 Komora vodi Evidenciju stručnog usavršavanja.

 Komora za polaznike stručnog usavršavanja, koji su članovi Komore, vodi evidenciju stručnog usavršavanja bez nadoknade.

 Komora može voditi evidenciju stručnog usavršavanja i za polaznike stručnog usavršavanja koji nisu članovi Komore, uz nadoknadu čiju visinu određuje Upravni odbor.

 Sekretarijat Komore vodi evidencije o:

1) realizovanim programima obuka;

2) strukturi i broju polaznika obuka;

3) predavačima i njihovom angažmanu;

4) izdatim potvrdama;

5) drugim podacima koji se odnose na obuke.

 Obrazac, sadržaj i način vođenja evidencija iz stava 1 ovog člana utvrđuje Upravni odbor.

**Godišnji program stručnog usavršavanja**

Član 10

 Godišnji program stručnog usavršavanja donosi Upravni odbor na predlog radne grupe, a na osnovu dostavljenih programa strukovnih komora.

 Radna grupa je obavezna da do 30. novembra tekuće godine uradi predlog Programa stručnog usavršavanja za narednu godinu.

 Upravni odbor Komore je na osnovu predloga iz stava 2. ovog člana obavezan da donese Program stručnog usavršavanja do 31. decembra za narednu godinu.

 Komora organizuje stručna usavršavanja prema planu i programu iz stava 1. ovoga člana koji donosi Upravni odbor.

 Radna grupa vrši i vrednovanje stručnog usavršavanja.

 Godišnji program stručnog usavršavanja može da sadrži sljedeće:

 - naziv aktivnosti;

 - vrsta aktivnosti (predavanje, okrugli sto, izložba, i sl.);

 - podatke o organizatorima;

 - podatke o predavačima;

 - druge podatke koji su od značaja za realizaciju aktivnosti iz programa.

 Godišnji program stručnog usavršavanja, postupak prijavljivanja i način sprovođenja se objavljuje na internet stranici Komore.

Član 11

 Komora mora za sprovođenje programa stručnog usavršavanja obezbijediti:

* odgovarajuće predavače za svaki sadržaj i oblik stručnog usavršavanja koji je sastavni dio Programa stručnog usavršavanja,
* odgovarajuću organizacionu strukturu i ljudske resurse zadužene za organizaciona pitanja sprovođenja Programa stručnog usavršavanja,
* odgovarajući prostor, opremu i druga sredstva namijenjena sprovođenju Programa stručnog usavršavanja.

**Predavači**

Član 12

 Predavači su stručne osobe inženjerskih i srodnih struka koje kumulativno ispunjavanju sljedeće uslove:

* da posjeduju stručna i/ili specijalistička znanja,
* da imaju sposobnosti sprovođenja stručnog usavršavanja za određeni sadržaj i oblik stručnog usavršavanja na način propisan ovim Pravilnikom,
* da imaju najmanje pet godina radnog iskustva na poslovima planiranja i/ili projektovanja i/ili stručnog nadzora i/ili rukovođenja građenjem od datuma dobijanja licence, ili
* da imaju najmanje pet godina radnog iskustva na poslovima prostornog uređenja i izgradnje objekata u javno pravnim tijelima, što obuhvata poslove izdavanja dozvola i drugih akata iz djelokruga, inspekcijske poslove, poslove na izradi zakonodavstva, kao i ostale stručne, normativne i analitičke poslove koji se obavljaju u javnopravnim tijelima.

 Izuzetno za osobe drugih struka koje nisu navedene u stavu 1. ovoga člana, radno iskustvo na odgovarajućim poslovima mora biti najmanje pet godina nakon sticanja prava da obavljaju određeni posao.

 Osim ispunjavanja uslova iz stavova 1. i 2. ovoga člana, predavači po zahtjevu Radne grupe moraju pružiti i druge dokaze kojima dokazuju posjedovanje stručnih i/ili specijalističkih znanja.

Član 13

 Ispunjavanje uslova iz člana 11, stav 1. tačka 2. ovoga Pravilnika proizlazi iz kontinuiranog ocjenjivanja pružalaca stručnog usavršavanja koja se sprovodi u skladu s ovim Pravilnikom.

Član 14

 Predavači se ocjenjuju u sklopu ocjenjivanja Programa stručnog usavršavanja u čijem sprovođenju učestvuju.

 Postupak ocjenjivanja predavača sprovodi se najmanje jednom godišnje na temelju rezultata ocjenjivanja koju daju polaznici stručnog usavršavanja.

**Naknada za rad**

Član 15

 Predavači imaju pravo na naknadu za rad.

 Visina naknade iz stava 1 ovog člana utvrđuje se posebnim aktom.

**Stručno usavršavanje elektronskim putem**

Član 16

 Stručno usavršavanje može se sprovoditi i bez fizičke prisutnosti polaznika stručnog usavršavanja predavanju, radionici ili provjeri stečenih znanja, primjenom informatičkih tehnoloških rješenja.

 Pri sprovođenju stručnog usavršavanja primjenom informatičkih rješenja mora se osigurati jednaki ili povoljniji stepen:

* prenošenja znanja polaznicima stručnog usavršavanja,
* sigurnosti podataka koji se razmjenjuju između predavača stručnog usavršavanja i polaznika stručnog usavršavanja,
* utvrđivanja identiteta polaznika stručnog usavršavanja,
* onemogućavanja zloupotreba primjene informatičkih rješenja, kakav je osiguran i u slučaju fizičke prisutnosti polaznika stručnog usavršavanja nekom od sadržaja i oblika stručnog usavršavanja.

Član 17

 Kursevi stručnog usavršavanja elektronskim putem podrazumijevaju učenje uz pomoć računara i interneta u minimalnom trajanju od 60 minuta. Svaki kurs stručnog usavršavanja elektronskim putem mora sadržavati provjeru znanja.

 Organizator kurseva iz stava 1. ovoga člana može biti samo Komora, u skladu Programom stručnog usavršavanja.

Član 18

 Radna grupa može odlučiti da se određeni modul stručnog usavršavanja koji se održava ili je održan uživo, a prethodno je kategorizovan prema odredbama ovoga Pravilnika, audiovizuelno snimi i reprodukuje na internet stranici Komore za potrebe stručnog usavršavanja.

 O uslovima audiovizuelnog snimanja kao i o procentu sadržaja snimka koji je potrebno pregledati i načinu provjere znanja, odlučuje Radna grupa.

Član 19

 Provjera znanja polaznika stručnog usavršavanja bez fizičke prisutnosti polaznika, može biti pismena ili elektronska.

 Pod pisanim testom podrazumijeva se test prethodno odobren od Radne grupe i objavljen na internet stranici Komore.

 Da bi test, pisani ili elektronski, bio ocijenjen pozitivno, polaznik stručnog usavršavanja mora ispravno odgovoriti najmanje na 60% pitanja iz testa.

Član 20

 Komora je dužna putem internet stranice učiniti dostupnim pisana pravila o načinu sprovođenja Programa usavršavanja i drugih obaveza u skladu s odredbama ovoga Pravilnika.

 Informatičkom aplikacijom stručnog usavršavanja elektronskim putem se prijavljuje učestvovanje na stručnim skupovima za članove Komore.

**Potvrda o izvršenom stručnom usavršavanju**

Član 21

 O pohađanju sadržaja i oblika stručnog usavršavanja, polaznicima stručnog usavršavanja se izdaju potvrde u skladu sa odredbama ovoga Pravilnika. Podaci o izdatim potvrdama se evidentiraju u posebnoj evidenciji, te se mogu prikazati na internet stranici Komore.

 Osobama upisanim u Evidenciju trajnog stručnog usavršavanja iz člana 19. ovoga Pravilnika po podnošenju zahtjeva za izdavanje potvrde, Komora izdaje potvrdu.

Član 22

 O pohađanju pojedinačnih sadržaja i oblika stručnog usavršavanja Komora izdaje potvrdu, po zahtjevu.

 Potvrda iz stava 1. ovoga člana sadrži:

* naziv i logotip Komore
* ime, prezime i registarski broj polaznika
* naziv i vrstu sadržaja i oblika stručnog usavršavanja kojeg je polaznik pohađao, s iskazanim brojem nastavnih sati i datumom/datumima pohađanja
* evidencioni broj i naziv Programa stručnog usavršavanja u sklopu kojeg se sadržaj i oblik stručnog usavršavanja sprovodi
* mjesto i datum izdavanja potvrde
* potpis odgovorne osobe Komore.

**Način finansiranja**

Član 23

 Sredstva za potrebe stručnog usavršavanja se obezbjeđuju iz Budžeta Komore, i to u iznosu od najmanje 50% opredijeljenog godišnjeg budžeta za rad strukovnih komora.

**Drugi izvori finansiranja**

Član 24

 Sredstva za realizaciju Programa stručnog usavršavanja članova Komore mogu se obezbijediti i putem donacija, sponzorstava, kotizacija i sufinansiranjem.

**Stupanje na snagu**

Član 25

 Ovaj pravilnik stupa na snagu osmog dana od dana objavljivanja u „Službenom listu Crne Gore.“

 **PREDSJEDNIK UPRAVNOG ODBORA**

 Srđan Laković, dipl.inž.el.